b'\n_START_ARTICLE_\nPlatonas\n_START_SECTION_\nPlatono filosofin\xc4\x97s id\xc4\x97jos\n_START_PARAGRAPH_\nDialoguose derindamas nuomones, steng\xc4\x97si atskleisti filosofijos s\xc4\x85vokas. \xc5\xa0\xc4\xaf i\xc5\xa1 Sokrato perimt\xc4\x85 metod\xc4\x85 (Platonas vadino j\xc4\xaf Dialektika) grind\xc4\x97 tikrov\xc4\x97s idealistine samprata, kurios branduol\xc4\xaf sudaro vadinamoji id\xc4\x97j\xc5\xb3 teorija. Platonas, kaip ir Sokratas, man\xc4\x97, kad s\xc4\x85vokose slypi tikras, bes\xc4\x85lygi\xc5\xa1kas \xc5\xbeinojimas, kurio turiniui b\xc5\xabdinga bendrumas, vientisumas, pastovumas. Kadangi \xc5\xa1ios \xc5\xbeinojimo ypatyb\xc4\x97s nesutampa su juntamosios tikrov\xc4\x97s (t. y., konkre\xc4\x8di\xc5\xb3, individuali\xc5\xb3, laikin\xc5\xb3 daikt\xc5\xb3) turiniu, Platonas dar\xc4\x97 i\xc5\xa1vad\xc4\x85, kad tikroji b\xc5\xabtis esanti ne toji tikrov\xc4\x97, o id\xc4\x97j\xc5\xb3 b\xc5\xabtis. Ji egzistuojanti kaip objektyvus mintimi suvokiam\xc5\xb3 bendrybi\xc5\xb3 atitikmuo ir, b\xc5\xabdama savaranki\xc5\xa1ka juntamosios tikrov\xc4\x97s at\xc5\xbevilgiu, atliekanti konstruktyvaus daikt\xc5\xb3 modelio (principo) funkcij\xc4\x85. G\xc4\x97rio id\xc4\x97jai Platono filosofijoje tenka absoliutaus principo vaidmuo. Id\xc4\x97j\xc5\xb3 teorijoje i\xc5\xa1kelta b\xc5\xabties nejuntamumo prielaida tapo metodologiniu klasikinio idealizmo principu. Juo remiantis, tikrov\xc4\x97 traktuojama kaip susidedanti i\xc5\xa1 juntamojo pavidalo ir tikrosios prigimties._NEWLINE_Tikrov\xc4\x97s sudvejinimo metodologija s\xc4\x85lygojo racionalistin\xc4\xaf, aprioristin\xc4\xaf Platono gnoseologijos pob\xc5\xabd\xc4\xaf. Platonas skyr\xc4\x97 jutiminiu pagrindu susidaran\xc4\x8dias atsitiktines nuomones apie daiktus ir tikrov\xc4\x97s esm\xc4\x97s (id\xc4\x97j\xc5\xb3) pa\xc5\xbeinim\xc4\x85 protu ir juos vien\xc4\x85 nuo kito atribojo. Ai\xc5\xa1kindamas proto veikl\xc4\x85, r\xc4\x97m\xc4\x97si gryno sielos dvasi\xc5\xa1kumo prielaida. Tod\xc4\x97l pa\xc5\xbeintin\xc4\x99 \xc5\xbemogaus proto gali\xc4\x85 siejo su sielos savybe suvokti id\xc4\x97j\xc5\xb3 pasaul\xc4\xaf nepriklausomai nuo \xc5\xbemogaus, jam dar negimus. To patyrimo \xe2\x80\x9eprisiminimas\xe2\x80\x9c diskursyvinio ir intuityvaus proto pastangomis ir ved\xc4\x85s \xc4\xaf tikr\xc4\x85j\xc4\xaf \xc5\xbeinojim\xc4\x85. \xc5\xbdinojimas visada reikalauj\xc4\x85s dideli\xc5\xb3 pastang\xc5\xb3 ir es\xc4\x85s prieinamas tik filosofijai, naudojan\xc4\x8diai dialektik\xc4\x85, i\xc5\xa1 dalies\xc2\xa0\xe2\x80\x93 matematikai._NEWLINE_Pa\xc5\xbeinim\xc4\x85 Platonas laik\xc4\x97 tik vienu sud\xc4\x97tingos \xc5\xbemogaus prigimties aspekt\xc5\xb3, siejo su neracionaliais sielos polinkiais (impulsyvumu, geid\xc5\xbeian\xc4\x8diuoju) ir teik\xc4\x97 etin\xc4\x99 prasm\xc4\x99; protingasis pradas es\xc4\x85s lemiama vis\xc5\xb3 sielos polinki\xc5\xb3 harmonijos, kartu ir gyvenimo pilnatv\xc4\x97s s\xc4\x85lyga. Harmonija Platonui buvo g\xc4\x97ris, teisingumo i\xc5\xa1rai\xc5\xa1ka ne tik vidiniame, bet ir socialiniame gyvenime, kurio ideal\xc4\x85 jis vaizdavo valstyb\xc4\x97s utopijoje. Ideali valstyb\xc4\x97 turinti siekti teisingumo, vadovaudamasi visiems bendru tikslu ir pajungdama jam asmeninius interesus. Individas es\xc4\x85s tik visuomen\xc4\x97s organizmo dalis, privalanti atlikti grie\xc5\xbetai apibr\xc4\x97\xc5\xbet\xc4\x85 funkcij\xc4\x85. Platonas i\xc5\xa1skiria socialinius luomus: gamintoj\xc5\xb3, gyn\xc4\x97j\xc5\xb3 ir valdov\xc5\xb3-filosof\xc5\xb3. Valdovai tur\xc4\x97t\xc5\xb3 pasi\xc5\xbeym\xc4\x97ti i\xc5\xa1mintimi, sargybiniai\xc2\xa0\xe2\x80\x93 narsa, gamintojai\xc2\xa0\xe2\x80\x93 produktyvumu (polinkiu darbui). \xc5\xa0ie socialiniai sluoksniai atitinka sielos strukt\xc5\xabrin\xc4\x99 hierarchij\xc4\x85 ir \xc5\xa1ia prasme yra objektyvaus pob\xc5\xabd\xc5\xbeio._NEWLINE_Platonas\xc2\xa0\xe2\x80\x93 objektyviojo idealizmo pradininkas. Sokrato mokinys, r\xc4\x97m\xc4\x99sis taip pat pitagorinink\xc5\xb3 Parmenido, Herakleito filosofija. B\xc5\xabdamas 40 met\xc5\xb3 At\xc4\x97nuose \xc4\xafk\xc5\xabr\xc4\x97 filosofijos mokykl\xc4\x85, vadinam\xc4\x85j\xc4\x85 Platono akademij\xc4\x85. Para\xc5\xa1\xc4\x97 apie 30 filosofini\xc5\xb3 dialog\xc5\xb3. \xc5\xbdymiausias jo mokinys\xc2\xa0\xe2\x80\x93 Aristotelis.'